ไทยปลื้มอันดับจ่ายภาษีง่ายเร่งนำดิจิทัลจัดเก็บรายได้ตามเป้า
สรรพากรปลื้ม อันดับการชำระภาษีไทยดีขึ้น อยู่ที่ 59 เป็นรองสิงคโปร์ พร้อมเร่งนำดิจิทัลมาวิเคราะห์ข้อมูลเพื่อให้รายได้ตามเป้าหมาย
6 พ.ย. 2561

สรรพากรปลื้ม อันดับการชำระภาษีไทยดีขึ้น อยู่ที่ 59 เป็นรองสิงคโปร์ พร้อมเร่งนำดิจิทัลมาวิเคราะห์ข้อมูลเพื่อให้รายได้ตามเป้าหมาย          นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า จากรายงานของธนาคารโลก ปี 2562 ประกาศจัดอันดับความยาก-ง่ายการชำระภาษี (Paying Taxes) อยู่ที่อันดับ 59 ของโลกจาก 190 ประเทศ ซึ่งไทยเป็นรองเพียงสิงคโปร์ และหากไทยยื่นและชำระเงินสมทบของนายจ้างผ่านระบบ e-Payment ของสำนักงานประกันสังคมมากขึ้น จะทำให้ลดจำนวนครั้งด้านการชำระภาษีลงได้อีก 11 ครั้ง ซึ่งเท่ากับกลุ่มประเทศ OECD
ทั้งนี้ สรรพากรได้ปรับปรุงระบบการให้บริการผู้เสียภาษีแบบอิเล็กทรอนิกส์ตามแผนยุทธศาสตร์ National e-Payment ทำให้ปัจจุบันผู้เสียภาษีสามารถดำเนินการผ่านช่องทางอิเล็กทรอนิกส์ ส่งผลให้ระยะเวลาการยื่นแบบแสดงรายการและชำระภาษีนิติบุคคลตามรายงานความยาก-ง่าย (Doing Business 2019) ลดลง กว่า 30 ชั่วโมง
นอกจากนี้ กรมได้เพิ่มประสิทธิภาพการจัดเก็บภาษีเพื่อให้สู่เป้าหมาย Digital RD 2020 ด้วยกลยุทธ์ D2RIVE (Digital Transformation, Data Analytics, Revenue Collection,Innovation, Value และ Efficiency) เพื่อนำดิจิทัลมาใช้จัดการวิเคราะห์ข้อมูลสำคัญ เพื่อสร้างกลยุทธ์ในการจัดเก็บรายได้ให้เป็นไปตามเป้าหมาย และสร้างนวัตกรรมเพื่อเพิ่มประสิทธิภาพของกรมสรรพากรมากขึ้น